b'\n_START_ARTICLE_\nNitroglicerinas\n_START_SECTION_\nIstorija\n_START_PARAGRAPH_\nNitroglicerin\xc4\x85 atrado chemikas Ascanio Sobrero 1847 metais. Tada nitroglicerinas nerado savo pritaikymo, bet 1866 metais Alfredas Nobelis patobulino proces\xc4\x85, mai\xc5\xa1ydamas nitroglicerin\xc4\x85 su sorbentu. Mi\xc5\xa1inys vadinosi \xe2\x80\x9eSwedish Blasting Oil\xe2\x80\x9c, bet jis buvo nesaugus masi\xc5\xa1kam naudojimui, tod\xc4\x97l u\xc5\xbedraustas. V\xc4\x97liau NG buvo mai\xc5\xa1omas su inerti\xc5\xa1komis med\xc5\xbeiagomis, taip sukuriant dinamit\xc4\x85.\n_START_SECTION_\nNitroglicerino jautrumas ir pirmieji m\xc4\x97ginimai j\xc4\xaf suma\xc5\xbeinti\n_START_PARAGRAPH_\nNitroglicerinas n\xc4\x97ra toks jautrus, kaip galima pamatyti filmuose, kad i\xc5\xa1 herojaus rank\xc5\xb3 i\xc5\xa1teka la\xc5\xa1as NG, nukrenta ant grind\xc5\xb3 ir sprogsta, bet i\xc5\xa1 tikr\xc5\xb3j\xc5\xb3, lyginant su kitais moderniais sprogmenimis, tokiais kaip RDX ar PETN, yra gana jautrus ir skystas pernelyg nepatogus naudoti. Labai greitai buvo pasteb\xc4\x97ta, kad u\xc5\xbe\xc5\xa1ald\xc5\xbeius nitroglicerin\xc4\x85 (u\xc5\xbe\xc5\xa1alimo temperat\xc5\xabra 13\xc2\xa0\xc2\xb0C) jis tampa ma\xc5\xbeiau jautrus. Bet tuoj pat i\xc5\xa1kilo kitos problemos \xe2\x80\x93 jei at\xc5\xa1ildoma per skubiai arba nitroglicerinas su\xc5\xa1al\xc4\x99s ir nepakankamai grynas, tai at\xc5\xa1ildymas gali baigtis sprogimu. Tod\xc4\x97l tokius bandymus teko nutraukti. Nitroglicerinas u\xc5\xbedegtas itin audringai dega, o kiekiai, bent kiek didesni nei keli gramai, i\xc5\xa1 prad\xc5\xbei\xc5\xb3 dega, paskui sprogsta.\n_START_SECTION_\nNaudojimas medicinoje\n_START_PARAGRAPH_\nNitroglicerinas arba glicerolio trinitratas yra vienas i\xc5\xa1 svarbesni\xc5\xb3j\xc5\xb3 vainikines \xc5\xa1irdies arterijas ple\xc4\x8diantis preparatas, nukreiptas prie\xc5\xa1 kr\xc5\xabtin\xc4\x97s angin\xc4\x85, galintis b\xc5\xabti trumpo ir ilgo veikimo form\xc5\xb3. Trumpo veikimo yra i\xc5\xa1leid\xc5\xbeiamas aerozolio, table\xc4\x8di\xc5\xb3 ar \xc4\xaf ven\xc4\x85 leid\xc5\xbeiamo skys\xc4\x8dio pavidalu._NEWLINE_Ilgo veikimo forma i\xc5\xa1leid\xc5\xbeiama table\xc4\x8di\xc5\xb3, kapsuli\xc5\xb3 bei transdermalini\xc5\xb3 (klijuojam\xc5\xb3 ant odos) pleistr\xc5\xb3 pavidalu. Trumpo veikimo nitroglicerinas pradeda veikti tuoj pat, kai tik patenka \xc4\xaf kraujotak\xc4\x85 ir veikia 5-10 min._NEWLINE_Leid\xc5\xbeiama \xc4\xaf ven\xc4\x85 vaisto forma naudojama plau\xc4\x8di\xc5\xb3 edemos, nestabilios kr\xc5\xabtin\xc4\x97s anginos bei miokardo infarkto gydymui._NEWLINE_Lietuvoje registruotas ir \xc5\xbeinomas Nitroglicerin, Nitrong, Sustac, Sustonit, Nitromint pavadinimais.'